BESLUTNING(1)

om situationen i Zimbabwe

Den Blandede Parlamentariske Forsamling AVS-EU,

- forsamlet i Bruxelles (Belgien) den 9.-12. oktober 2000;

- der henviser til den nye AVS-EF-partnerskabsaftale, som blev undertegnet i Cotonou i Benin den 23. juni 2000,

- der henviser til OAU's resolution af 12. juli 2000 om situationen i Zimbabwe,

- der henviser til SADC's stats- og regeringslederes erklæring om Zimbabwe, som blev udsendt i Windhoek, Namibia, den 7. august 2000,

A. der henviser til principperne i FN-pagten og til erklæringen om folkerettens principper om venskabelige forbindelser og samarbejde blandt staterne i overensstemmelse med FN-pagten,

B. der erkender, at der ikke kun findes ét politisk system eller én universel model for gennemførelsen af valg, som er lige velegnet for alle lande og deres befolkninger, og at politiske systemer og valgprocesser påvirkes af historiske, politiske, kulturelle og andre faktorer,

C. der minder om, at den ulige fordeling af jord var en af de vigtigste årsager til den befrielseskrig, som sikrede Zimbabwe uafhængighed i 1980 efter en langvarig væbnet opstand mod koloniherredømmet,

D. der er af den overbevisning, at løsningen på jordspørgsmålet stadig er et centralt element i den økonomiske omstrukturerings-, demokratiserings- og afkoloniseringsproces, og at usikkerhed, stridigheder samt det uløste jordspørgsmål har medført usikkerhed på fødevareområdet, tilbagetrækning af investeringer og donorstøtte samt arbejdsløshed,

E. der endvidere minder om det løfte, som Det Forenede Kongerige afgav under Lancaster House-forhandlingerne i 1979, om finansieringen af jordopkøb og genbosættelsesprogrammer i Zimbabwe,

F. der henviser til, at de parlamentsvalg, som fandt sted i Zimbabwe den 24. og 25. juni 2000, blev fulgt af observatører fra organisationer som Organisationen for Afrikansk Enhed (OAU), Southern African Development Community (SADC), AVS, Commonwealth, EU samt adskillige tusinde lokale zimbabwiske observatører,

G. der henviser til, at valgene blev vundet af præsident R.G. Mugabes parti, Zimbabwe African National Union - Patriotic Front (ZANU-PF) med 62 pladser mod 57 til Movement for Democratic Change (MDC) og 1 plads til ZANU Ndonga, hvilket afspejler de mange forskellige opfattelser blandt Zimbabwes befolkning,

H. der henviser til, at selve stemmeafgivelsen i løbet af de to dage, som valghandlingen varede, foregik i en rolig atmosfære og på fredelig vis til trods for alvorlige problemer med vold i perioden op til valget, og samtlige de politiske partier, som deltog i valget, accepterede slutresultatet,

I. der henviser til, at etableringen af et demokrati i udviklingslande som Zimbabwe er en vedvarende proces, og at opbygningen af den fornødne menneskelige og institutionelle kapacitet kræver støtte,

1. glæder sig over afholdelsen af det femte frie og retfærdige parlamentsvalg i Zimbabwe den 24. og 25. juni 2000 og lykønsker Zimbabwes regering og befolkning med valgresultatet;

2. er af den opfattelse, at valgresultatet vil vise sig positivt for udviklingen af et levedygtigt flerpartidemokrati i Zimbabwe;

3. betoner, at de seneste valghandlinger i Zimbabwe var præget af tre separate faser, der imidlertid ikke var uden forbindelse med hinanden, nemlig valgkampen, stemmeafgivelsen og -optællingen samt offentliggørelsen af valgresultatet;

4. udtrykker sin tilfredshed med de fredelige, frie og retfærdige forhold, hvorunder Zimbabwes befolkning gik til valg, og roser befolkningen for at møde så talstærkt op på valgstederne for at udøve deres demokratiske ret til at vælge deres egen regering;

5. anerkender, at resultatet af valget er udtryk for den zimbabwiske befolknings sande ønsker og forhåbninger;

6. bemærker, at de alvorlige økonomiske vanskeligheder, som den zimbabwiske økonomi står over for, udgør en trussel mod økonomierne i det sydlige Afrika;

7. opfordrer alle politiske ledere, både i regeringen og i oppositionen, til at skabe et klima, hvor der kan udøves normal politisk aktivitet med mulighed for at give udtryk for uenighed i overensstemmelse med de normer, der gælder for et demokrati, og til at bryde den potentielt onde cirkel, hvor opildnende erklæringer hele tiden udløser modreaktioner;

8. opfordrer Den Europæiske Union såvel som andre interesserede organisationer til at hjælpe Zimbabwe med at etablere programmer, der sigter mod at styrke landets demokratiske institutioner og mod at håndtere de udfordringer, som de kommende økonomiske reformtiltag vil udgøre;

9. opfordrer Det Forenede Kongerige til at opfylde sine forpligtelser i overensstemmelse med bestemmelserne i Lancaster House-aftalen af 1979 vedrørende finansieringen af jordopkøb og genbosættelse af millioner af jordløse bønder i Zimbabwe;

10. pålægger sine formænd at sende denne beslutning til AVS-EU-Ministerrådet, Kommissionen, De Forenede Nationer, OAU, SADC og Zimbabwes regering.

(1) Vedtaget af Den Blandede Parlamentariske Forsamling AVS-EU den 12. oktober 2000 i Bruxelles (Belgien).